ประกันสังคมคึกกำไรพุ่ง2.6หมื่นล.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ประกันสังคมโชว์กำไรปี 2552 โกยเงิน 2.6 หมื่นล้านบาท เพิ่มจากปีก่อน 2,100 ล้านบาท 
รายงานข่าวจากสำนักงานประกันสังคม (สปส.) เปิดเผยถึงผลการดำเนินงานปี 2552 ว่ากองทุนประกันสังคมมีเงินผลตอบแทนการลงทุน จำนวน 26,634 ล้านบาท ประกอบด้วยดอกเบี้ยรับจากเงินฝาก พันธบัตร และหุ้นกู้ จำนวน 23,664 ล้านบาท เงินปันผลและกำไรจากการขายหลักทรัพย์จำนวน 2,970 ล้านบาท ซึ่งเพิ่มจากปี 2551 ที่มีผลตอบแทนการลงทุนจำนวน 24,475 ล้านบาท หรือเพิ่มขึ้นประมาณ 2,159 ล้านบาท 
ทั้งนี้ ณ วันที่ 31 ธ.ค. 2552 กองทุนประกันสังคมมีเงินลงทุนรวม 665,171 ล้านบาท ซึ่งแบ่งเป็นส่วนของเงินกองทุนกรณีสงเคราะห์บุตรและชราภาพ จำนวน 532,811 ล้านบาท เงินกองทุนที่ดูแลกรณีเจ็บป่วย ตาย ทุพพลภาพ คลอดบุตร 89,828 ล้านบาท และเป็นเงินกองทุนกรณีว่างงาน 42,532 ล้านบาท
สำหรับสัดส่วนการลงทุนเงินจำนวน 665,171 ล้านบาทนั้น แบ่งเป็นการลงทุนในหลักทรัพย์ที่มีความมั่นคงสูง ได้แก่ พันธบัตรรัฐบาล พันธบัตรรัฐวิสาหกิจที่มีกระทรวงการคลังค้ำประกัน เงินฝากธนาคาร และหุ้นกู้เอกชน 530,042 ล้านบาท คิดเป็น 80% ของเงินลงทุน 
ดังนั้น การลงทุนในหลักทรัพย์ที่มีความเสี่ยง ได้แก่ ตราสารหนี้อื่นๆ หน่วยลงทุน และหุ้นสามัญ 135,129 ล้านบาท คิดเป็น 20 % ของเงินลงทุน
อย่างไรก็ตาม ตลอดระยะเวลา 19 ปีที่สำนักงานประกันสังคมรับผิดชอบการบริหารกองทุน ได้สร้างผลกำไรสะสมจากการลงทุนมากกว่า 1.65 แสนล้านบาท ทำให้กองทุนมั่นคงมากขึ้น สามารถรองรับภาระค่าใช้จ่ายในการดูแลสิทธิประโยชน์ของผู้ประกันตนทั้งในปัจจุบันและในอนาคต
แหล่งข่าวจากกองทุนประกันสังคม เปิดเผยว่า ผลตอบแทนการลงทุนที่สูงขึ้นในช่วงที่ผ่านมาเกิดจากการเพิ่มขึ้นของดัชนีตลาดหลักทรัพย์ โดยกองทุนได้ถือหุ้นในบริษัทขนาดใหญ่หลายแห่ง อาทิ บริษัท ปตท. ซึ่งมีมูลค่าหุ้นสูงขึ้นอย่างมาก